**La ciutat habilita la plataforma elprat.cat/alpratenscuidem per informar, divulgar les mesures contra el coronavirus i recollir iniciatives solidàries**

**L’Ajuntament implica tota la comunitat en la prevenció del coronavirus amb la iniciativa #AlPratEnsCuidem**

**A més d’afrontar l’emergència sanitària i acompanyar la ciutadania en el confinament, l’Ajuntament prepara un paquet de mesures econòmiques i socials per assistir les persones i sectors colpejats per la crisi.**

**L’alcalde, Lluís Mijoler, saluda l’escut social contra la crisi anunciat pel govern de l’Estat, però reclama més determinació en suport de persones autònomes i treballadores i en matèria de lloguer.**

L’Ajuntament del Prat de Llobregat ha llançat la [iniciativa #AlPratEnsCuidem](https://www.elprat.cat/alpratenscuidem) per mantenir informada i enxarxada la comunitat en el context de confinament, implicar-la en la prevenció del contagi del coronavirus, i promoure la solidaritat mútua en aquests moments de crisi.

La iniciativa s’articula entorn de la plataforma digital <elprat.cat/alpratenscuidem>, que mira d’esdevenir un espai de trobada virtual ara que la ciutadania ha de romandre a casa i només pot sortir al carrer en casos molt puntuals. En aquesta àgora virtual, la ciutadania pot trobar un portal informatiu sobre la situació al municipi, un recopilatori de recomacions a seguir, i alhora un directori d’iniciatives tant dels serveis municipals, com del comerç i les empreses, entitats i de la ciutadania en general, per prestar-se suport mutu en aquest context de crisi.

El directori es va actualitzant a mesura que es van impulsant noves iniciatives. De moment, ja recull propostes com la dels Centres Esportius Municipals, que han obert el seu servei de tutorials on-line per fer exercici físic a tota la ciutadania, la de l’àrea municipal de Salut, que ha emès una sèrie de recomanacions per mantenir una diata sana durant el confinament, o les de les escoles bressol i de primària municipals, que recullen consells per fer activitats amb infants a casa. A nivell ciutadà, recull iniciatives com la del Festival Esperanzah!, que promou el festival on-line #EsperanzahACasa, o de l’AVV de la Barceloneta, que insta el veïnat d’aquest barri a combatre l’aïllament compartint a les xarxes vídeos sobre el seu confinament.

La campanya es va activar després que el passat dijous 12 de març l’alcalde del Prat, Lluís Mijoler, decretés **l’activació en fase d’alerta del Pla bàsic d’emergència municipal.**Després de la declaració de  **l'estat d'alarma**a tot l'estat, es emetre un  [ban municipal](https://www.elprat.cat/sites/default/files/documentos_descargables/bancovid.pdf), amb [directrius](https://www.elprat.cat/actualitat/noticies/darrera-hora-de-les-mesures-preses-al-prat-contenir-el-coronavirus) que s’hauran de seguir a la ciutat durant l’emergència, i que es difonen en aquesta plataforma web.

Més enllà d’afrontar l’emergència sanitària, l’Ajuntament del Prat també està adoptant mesures per fer costat als col·lectius més vulnerables i al teixit productiu local davant el greu impacte que implica i implicarà la pandèmia del coronavirus.

En aquest sentit, l’Ajuntament ja ha anunciat que no cobrarà o deixarà sense efectes les quotes pels serveis municipals suspesos, ha habilitat ajuts econòmics d’urgència per a les famílies que rebien beques menjador per garantir que els nens i nenes segueixin tenint una alimentació saludable, mentre no puguin anar a l’escola, i l’empresa municipal Aigües del Prat ha garantit a totes les llars el subministrament d’aigua mentre duri l’alarma. Així mateix, els serveis d’Acció Social han habilitat un número de whatsapp per seguir prestant suport a aquelles persones que ho requereixin.

**Mijoler: “Les mesures anunciades ahir pel govern del l’estat, en aquest sentit, són un bon primer pas. Ara cal donar-ne més”**

“La pandèmia del coronavirus ha generat una crisi sanitària, però també econòmica i social. Les administracions, totes, hem d’estar a l’alçada i prendre mesures per combatre aquesta triple crisi”, ha declarat l’alcalde del Prat Lluís Mijoler. “Els municipis som els més propers a la ciutadania, estem al seu costat, i necessitem que la resta d’administracions estiguin al nostre costat”, ha reclamat.

“La resposta no pot ser la mateixa que la de la crisi del 2008, aquesta crisi no la poden pagar les persones treballadores, autònomes, el petit comerç i les classes populars”, ha reivindicat el batlle pratenc. “Les mesures anunciades ahir pel govern del l’estat, en aquest sentit, són un bon primer pas. Ara cal donar-ne més”, ha indicat. “Cal donar solucions a totes les llars que paguen hipoteca, no només les més vulnerables, a les que paguen lloguer i també a aquells petits propietaris que depenen d’un lloguer”, ha reivindicat.

**Mostres de solidaritat de persones, entitats i empreses del Prat**

L’alcalde del Prat també ha expressat el seu agraïment per les múltiples [mostres de solidaritat](https://www.elprat.cat/actualitat/noticies/lajuntament-agraeix-les-mostres-de-solidaritat-i-collaboracio-de-diverses) que ha rebut els darrers dies per afrontar l’emergència pel coronavirus. El basar xinès de la Carretera de la Marina, la Fundació Rubricatus i la Ferreteria Fermon li han fet donacions gratuïtes de material de protecció. Si bé el consistori ja tenia garantit el material de protecció dels agents de la policia local i de la resta del personal municipal, comptarà així amb un estoc extra per als propers dies. D’altra banda, el Centre Mèdic Marina també ha posat el seu personal sanitari a disposició del CAP de la ciutat.

També cal destacar el compromís dels pagesos i pageses del Parc Agrari del Baix Llobregat per seguir abastint la ciutat i l’àrea metropolitana de productes frescos i de proximitat. Continuen celebrant el [Mercat de Pagès](https://www.elprat.cat/actualitat/noticies/el-mercat-de-pages-de-dissabte-es-mante-amb-algunes-mesures-de-prevencio) cada dissabte al matí a la Plaça de Pau Casals, amb les pertinents mesures de seguretat.

**El Prat de Llobregat, 18 de març de 2020**